HR Službeni list Europske unije 247

32007D0393



SLUŽBENI LIST EUROPSKE UNIJE 06.06.2007.

ODLUKA KOMISIJE

od 6. lipnja 2007.

o neuvrštavanju diazinona u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže tu tvar

(priopćeno pod brojem dokumenta C(2007) 2339)

(Tekst značajan za EGP)

(2007/393/EZ)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,

budući da:

(1) Člankom 8. stavkom 2. Direktive 91/414/EEZ predviđeno je da država članica u razdoblju 12 godina od priopćenja o toj Direktivi može odobriti stavljanje na tržište sredstava za zaštitu bilja koja sadrže aktivne tvari koje nisu navedene u Prilogu I. toj Direktivi i koje su već na tržištu dvije godine nakon datuma priopćenja, dok se u međuvremenu te tvari postupno ispituju u okviru programa rada.

(2) Uredbama Komisije (EZ) br. 451/2000 (2) i (EZ) br. 703/2001 (3) utvrđuju se detaljna pravila za provedbu druge faze programa rada iz članka 8. stavka 2. Direktive 91/414/EEZ i uspostavlja popis aktivnih tvari koje je potrebno ocijeniti s ciljem njihova mogućeg uvrštenja u Prilog I. Direktivi 91/414/EEZ. Na taj je popis uvršten diazinon.

(3) Utjecaj diazinona na zdravlje ljudi i na okoliš procjenjuje se u skladu s odredbama propisanima uredbama (EZ) br. 451/2000 i (EZ) br. 703/2001 za brojne uporabe koje predlaže podnositelj izvješća. Nadalje, tim se Uredbama određuju države članice izvjestiteljice koje Europskoj agenciji za sigurnost hrane (EFSA), u skladu s člankom 8. stavkom 1. Uredbe (EZ) br. 451/2000, podnose odgovarajuća izvješća o ocjeni i preporuke. Država članica izvjestiteljica za diazinon bio je Portugal i sve su predmetne informacije dostavljene 9. srpnja 2004.

(4) Izvješće o ocjeni stručno su pregledale države članice i EFSA i dostavile ga Komisiji 23. lipnja 2006. u obliku zaključka EFSA-e o stručnom pregledu procjene rizika od pesticida s aktivnom tvari diazinon (4). To su izvješće u okviru Stalnog odbora za prehrambeni lanac i zdravlje životinja pregledale države članice i Komisija i konačnu inačicu pripremile 29. rujna 2006. u obliku izvješća Komisije o pregledu diazinon.

(5) Tijekom ocjene te aktivne tvari uočile su se brojne nedoumice. Posebno, na temelju dostupnih podataka, izloženost izvođača, radnika i drugih prisutnih osoba nije se pokazala prihvatljivom. Osim toga, nema dovoljno raspoloživih podataka o određenim vrlo toksičnim nečistoćama i njihova se prisutnost na razini koja bi s toksikološkog ili ekotoksikološkog djelovanja mogla biti upitna, ne može isključiti.

(6) Komisija je pozvala podnositelja prijave da dostavi primjedbe na rezultate stručnog pregleda i priopći namjerava li ustrajati na uvrštenju tvari u Prilog. Podnositelj prijave je dostavio svoje primjedbe koje su pozorno razmotrene. Međutim, unatoč dostavljenim argumentima, navedene nedoumice nije bilo moguće riješiti i ocjene pripravljene na temelju dostavljenih informacija evaluiranih na sastancima stručnjaka EFSA-e pokazale su da se, u okviru predloženih uvjeta uporabe, ne može očekivati da sredstva za zaštitu bilja koja sadrže diazinon općenito zadovolje zahtjeve iz članka 5. stavka 1. točaka (a) i (b) Direktive 91/414/EEZ.

(7) Diazinon stoga ne bi trebalo uvrstiti u Prilog I. Direktivi 91/414/EEZ.

(8) Trebalo bi poduzeti mjere kako bi se osiguralo da se dana odobrenja za sredstva za zaštitu bilja koja sadrže diazinon povuku u propisanomu roku te da se ne produljuju i ne izdaju nova odobrenja za takva sredstva.

(9) Ako države članice odobre produljenje roka za uklanjanje, skladištenje, stavljanje na tržište i uporabu postojećih zaliha sredstava za zaštitu bilja koja sadrže diazinon, to se razdoblje mora ograničiti na najviše 12 mjeseci kako bi se omogućila uporaba postojećih zaliha najviše u jednoj sezoni rasta.

(10) Ovom se Odlukom ne dovodi u pitanje podnošenje zahtjeva za diazinon u skladu s odredbama članka 6. stavka 2. Direktive 91/414/EEZ s ciljem njegovog mogućeg uvrštenja u njezin Prilog I.

(11) Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

DONIJELA JE OVU ODLUKU:

Članak 1.

Diazinon se kao aktivna tvar ne uvrštava u Prilog I. Direktivi 91/414/EEZ.

Članak 2.

Države članice osiguravaju da se:

(a) odobrenja za sredstva za zaštitu bilja koja sadrže diazinon povuku do 6. prosinca 2007.

(b) ne izdaju niti produljuju odobrenja za sredstva za zaštitu bilja koja sadrže diazinon od dana objave ove Odluke.

Članak 3.

Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ, mora biti što je moguće kraće i prestaje važiti najkasnije 6. prosinca 2008.

Članak 4.

Ova je Odluka upućena državama članicama.

Sastavljeno u Bruxellesu 6. lipnja 2007. Za Komisiju Markos KYPRIANOU Član Komisije

(1) SL L 230, 19.8.1991., str. 1. Direktiva kako je zadnje izmijenjena Direktivom Komisije 2007/25/EZ (SL L 106, 24.4.2007., str. 34.).

(2) SL L 55, 29.2.2000., str. 25. Uredba kako je zadnje izmijenjena Uredbom (EZ) br. 1044/2003 (SL L 151, 19.6.2003., str. 32.).

(3) SL L 98, 7.4.2001., str. 6.

(4) EFSA Scientific Report (2006) 85, 1-73, Conclusion regarding the peer review of the pesticide risk assessment of diazinon.